Joshua 20 | Beibele Inthaneteng | Phetolelo ya Lefase le Lefsa
20 Ke moka Jehofa a bolela le Joshua, a re: 2 “Bolela le bana ba Isiraele, o re: ‘Ikgetheleng metse ya botšhabelo+ yeo ke le boditšego ka yona ka Moshe, 3 bakeng sa gore motho yo a itiago yo mongwe a mmolaya+ a sa ikemišetša e bile a sa rera a tšhabele moo; e tla ba botšhabelo bja lena bja ge le tšhaba molefeletši wa madi.+ 4 Motho yoo a tšhabele+ go o mongwe wa metse ye, a eme mojakong wa kgoro+ ya motse gomme a bolele taba ya gagwe a theeditšwe ke banna ba bagolo+ ba motse woo; bona ba mo amogele motseng gomme ba mo nee bodulo a dule le bona. 5 Ge e ba molefeletši wa madi a mo rakediša, bona ba se gafele mmolai yoo seatleng sa gagwe;+ ka gobane o iteile wa gabo a mmolaya a sa rera seo, e bile a be a se a ka a mo hloya le pele.+ 6 A dule motseng woo go fihla ge a ema pele ga phuthego gore a ahlolwe,+ le go fihla ge moperisita yo a phagamego+ wa mehleng yeo a ehwa. Ke gona mmolai a ka boago+ gomme a tsene motseng wa gabo le ntlong ya gagwe, motseng woo a bego a tšhabile go wona.’” 7 Ka gona ba kgethagatša Kedeshe+ kua Galilea dithabeng tša Nafutali bakeng sa morero woo le Shikeme+ kua dithabeng tša Efuraime gotee le Kiriathe-araba,+ ke gore, Heburone, kua dithabeng tša Juda. 8 Seleteng sa Noka ya Jorodane kua Jeriko ka thoko ya bohlabela, ba kgethagatša Betsera+ molokong wa Rubeni,+ yeo e lego lešokeng la molaleng, le Ramothe+ kua Gileada molokong wa Gada gotee le Golani+ kua Bashani molokong wa Manase. 9 Ye e be e le metse yeo e kgethetšwego bana ba Isiraele ka moka le badiiledi bao ba dulago le bona, gore motho le ge e le ofe yo a itiago motho a mmolaya a sa ikemišetša a tšhabele moo,+ e le gore a se bolawe ke seatla sa molefeletši wa madi go fihla a ka ema pele ga setšhaba.+